b'\n_START_ARTICLE_\nVasile Cristea\n_START_SECTION_\nPreot rom\xc3\xa2n \xc3\xaen Italia\n_START_PARAGRAPH_\nVasile Cristea s-a n\xc4\x83scut la data de 24 februarie 1906 \xc3\xaen comuna \xc8\x98omo\xc8\x99telnic (ast\xc4\x83zi \xc3\xaen jude\xc8\x9bul Mure\xc8\x99). A absolvit Liceul \xe2\x80\x9eSf\xc3\xa2ntul Vasile cel Mare\xe2\x80\x9d din Blaj, apoi a intrat la Academia Teologic\xc4\x83 din acela\xc8\x99i ora\xc8\x99. A fost hirotonit ca preot greco-catolic la 27 martie 1932 al Ordinului Augustinienilor Asump\xc8\x9bioni\xc8\x99ti (A.A.)._NEWLINE_Atras de via\xc8\x9ba c\xc4\x83lug\xc4\x83reasc\xc4\x83, \xc3\xaen toamna aceluia\xc8\x99i an \xc3\xaencepe noviciatul intr\xc3\xa2nd \xc3\xaen Congrega\xc8\x9bia "Fra\xc8\x9bii Augustinieni Asump\xc8\x9bioni\xc8\x99ti". A depus voturile perpetue la 17 octombrie 1933. \xc3\x8en anul 1946 a fost numit rector al Colegiului \xe2\x80\x9ePio Romeno\xe2\x80\x9d din Roma. _NEWLINE_Din fi\xc8\x99a biografic\xc4\x83 pe care SSI-ul i-a \xc3\xaentocmit-o la 20 octombrie 1947 se pot \xc3\xaentrez\xc4\x83ri circumstan\xc8\x9bele \xc3\xaen care Vasile Cristea a reu\xc8\x99it s\xc4\x83 p\xc4\x83r\xc4\x83seasc\xc4\x83 Rom\xc3\xa2nia: "Pe data de 1 octombrie 1946, autoritatea ecleziastic\xc4\x83 l-a numit rector al seminarului rom\xc3\xa2nesc \xe2\x80\x9ePio Romeno\xe2\x80\x9d din Roma, \xc3\xaens\xc4\x83, ulterior, nef\xc4\x83c\xc3\xa2ndu-i-se formele de plecare \xc3\xaen Italia, pr. Cristea Vasile a cerut \xc3\xaenapoi dosarul cu actele sale. Cu aceast\xc4\x83 ocazie, Cristea Vasile a declarat pr. Ioan Liviu Lelu\xc8\x9biu c\xc4\x83 va pleca totu\xc8\x99i \xc3\xaempreun\xc4\x83 cu nun\xc8\x9biul Andrea Cassulo, cu pa\xc8\x99aport diplomatic, \xc3\xaen calitate de secretar, aceasta ca pretext spre a putea pleca la Roma mai u\xc8\x99or, ceea ce dovede\xc8\x99te interesul ce-l au catolicii de a-l trimite \xc3\xaen Italia. _NEWLINE_Din alte inform\xc4\x83ri ale SSI rezult\xc4\x83 c\xc4\x83, la 2 ianuarie 1948, at\xc3\xa2t Vasile Cristea, c\xc3\xa2t \xc8\x99i Aloisie T\xc4\x83utu, clerici greco-catolici afla\xc8\x9bi la Roma, au refuzat s\xc4\x83 depun\xc4\x83 jur\xc4\x83m\xc3\xa2ntul fa\xc8\x9b\xc4\x83 de Republica Popular\xc4\x83 Rom\xc3\xa2n\xc4\x83 (RPR), de\xc8\x99i au fost invita\xc8\x9bi \xc3\xaen mod expres de c\xc4\x83tre Bazil \xc8\x98erban, \xc3\xaens\xc4\x83rcinatul cu afaceri al Rom\xc3\xa2niei. Din acest moment, au fost considera\xc8\x9bi \xe2\x80\x9etr\xc4\x83d\xc4\x83tori\xe2\x80\x9d._NEWLINE_\xc3\x8en perioada 1947-1950 pr. Vasile Cristea a \xc3\xaendeplinit func\xc8\x9bia de rector al Colegiului Pio Romeno din Roma, \xc3\xaenainte de a-\xc8\x99i \xc3\xaenchide por\xc8\x9bile din cauza persecu\xc8\x9biei din \xc8\x9bar\xc4\x83. Imediat dup\xc4\x83 interzicerea Bisericii Rom\xc3\xa2ne Unite, \xc3\xaen condi\xc8\x9biile \xc3\xaen care pierduse practic leg\xc4\x83turile cu comunitatea greco-catolic\xc4\x83 din Rom\xc3\xa2nia, Sf\xc3\xa2ntul Scaun a trecut la organizarea clerului unit r\xc4\x83mas \xc3\xaen exil.\n_START_SECTION_\nEpiscop pentru greco-catolicii rom\xc3\xa2ni din diaspora\n_START_PARAGRAPH_\nLa 2 iulie 1960 a fost numit oficial al Curiei Romane \xc8\x99i a primit treapta de episcop titular de Lebedus. A fost consacrat la Roma ca episcop titular de Lebedus la 8 septembrie 1960, pentru rom\xc3\xa2nii greco-catolici din exil. _NEWLINE_Numit ca episcop pentru credincio\xc8\x99ii greco-catolici rom\xc3\xa2ni din diaspora, Vasile Cristea, care \xc8\x99i-a avut tot timpul re\xc8\x99edin\xc8\x9ba la Vatican, a avut \xc3\xaen grij\xc4\x83 misiunile greco-catolice rom\xc3\xa2ne\xc8\x99ti de la Paris, M\xc3\xbcnchen, Madrid \xc8\x99i din alte p\xc4\x83r\xc8\x9bi ale Europei. \xc3\x8en aceast\xc4\x83 calitate, s-a remarcat prin vizitele arhiere\xc8\x99ti efectuate \xc3\xaen Fran\xc8\x9ba, Germania, Anglia sau SUA, printre comunit\xc4\x83\xc8\x9bile rom\xc3\xa2nilor uni\xc8\x9bi de acolo. _NEWLINE_Pentru credincio\xc8\x99ii greco-catolici rom\xc3\xa2ni care nu puteau asculta \xc3\xaen nici un fel duminica sau \xc3\xaen s\xc4\x83rb\xc4\x83tori o liturghie catolic\xc4\x83, li s-a recomandat s\xc4\x83 asculte Liturghia \xc3\xaen limba rom\xc3\xa2n\xc4\x83 transmis\xc4\x83 de postul de Radio Vatican, \xc3\xaen cadrul c\xc4\x83reia se rostea fie o omilie, fie o predic\xc4\x83 tematic\xc4\x83 instructiv\xc4\x83. Aceast\xc4\x83 liturghie a fost mult timp onorat\xc4\x83 de prezen\xc8\x9ba ierarhilor rom\xc3\xa2ni uni\xc8\x9bi din emigra\xc8\x9bie, episcopul Vasile Cristea \xc8\x99i arhiepiscopul Traian Cri\xc8\x99an. _NEWLINE_\xc3\x8en anul 1967, privind retrospectiv, Patriarhul Justinian a evocat motivele principale ale refuzului Bisericii Ortodoxe Rom\xc3\xa2ne de a trimite observatori la Conciliul Vatican II: \xe2\x80\x9eorganizarea de expozi\xc8\x9bii def\xc4\x83im\xc4\x83toare la adresa Bisericii \xc8\x99i statului rom\xc3\xa2n\xe2\x80\x9d \xc8\x99i \xe2\x80\x9ehirotonirea unui cleric fugar din \xc8\x9bar\xc4\x83, Vasile Cristea, ca episcop unit...\xe2\x80\x9d. Expozi\xc8\x9bia cu pricina, intitulat\xc4\x83 \xe2\x80\x9eBiserica martir\xc4\x83\xe2\x80\x9d, a fost organizat\xc4\x83 de iezuitul Chianella cu ocazia Conciliului Vatican II, fiind dedicat\xc4\x83 suferin\xc8\x9belor \xc3\xaendurate de Biserica din Europa r\xc4\x83s\xc4\x83ritean\xc4\x83. Aceea\xc8\x99i manifestare a fost calificat\xc4\x83 de autorit\xc4\x83\xc8\x9bile comuniste drept \xe2\x80\x9eactivitate du\xc8\x99m\xc4\x83noas\xc4\x83\xe2\x80\x9d a Vaticanului, o prob\xc4\x83 c\xc4\x83 Roma papal\xc4\x83 nu renun\xc8\x9base cu adev\xc4\x83rat la \xe2\x80\x9epropaganda calomnioas\xc4\x83\xe2\x80\x9d nici m\xc4\x83car atunci c\xc3\xa2nd \xc3\xaembr\xc4\x83\xc8\x9bi\xc8\x99ase ecumenismul. _NEWLINE_Episcopul Vasile Cristea a participat la consacrarea episcopal\xc4\x83 a lui Miroslav Stefan Marusyn (episcop titular de Cadi, oficial al Curiei Romane) la 28 iulie 1974 \xc8\x99i a lui An\xc3\xa1rghyros Printesis (episcop titular de Gratianopolis \xc8\x99i al credincio\xc8\x99ilor catolici de rit bizantin din Grecia) la 6 august 1975. _NEWLINE_\xc3\x8en anul 1966 l-a sfin\xc8\x9bit preot pe Nathaniel Popp, devenit mai t\xc3\xa2rziu episcop al Bisericii Ortodoxe Rom\xc3\xa2ne din America._NEWLINE_S-a retras la 10 octombrie 1987 din demnitatea de oficial al Curiei Romane, continu\xc3\xa2nd \xc3\xaens\xc4\x83 s\xc4\x83 tr\xc4\x83iasc\xc4\x83 la Roma. Episcopul Vasile Cristea a trecut la cele ve\xc8\x99nice la 17 ianuarie 2000, la v\xc3\xa2rsta de aproape 94 ani. Este \xc3\xaenmorm\xc3\xa2ntat \xc3\xaen Cimitirul "Campo Verano" al Colegiului Pontifical \xe2\x80\x9ePio Romeno\xe2\x80\x9d din Roma, unde sunt \xc3\xaenmorm\xc3\xa2nta\xc8\x9bi de asemenea arhiepiscopul Traian Cri\xc8\x99an \xc8\x99i monseniorul Aloisie Ludovic T\xc4\x83utu.'